CELEX: 32019D2111
Language: sk
Date: 2019-12-09 00:00:00
Title: ROZHODNUTIE RADY (SZBP) 2019/2111 z 9. decembra 2019 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe, ktorými sa znižuje hrozba nedovolených ručných a ľahkých zbraní a ich munície

10.12.2019   
               
               
                  SK
               
               
                  Úradný vestník Európskej únie
               
               
                  L 318/147
               
            
         ROZHODNUTIE RADY (SZBP) 2019/2111
         z 9. decembra 2019
         na podporu činností odzbrojenia a kontroly zbraní vykonávaných strediskom SEESAC v juhovýchodnej Európe, ktorými sa znižuje hrozba nedovolených ručných a ľahkých zbraní a ich munície
         RADA EURÓPSKEJ ÚNIE
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 19. novembra 2018 prijala Stratégiu EÚ proti nedovoleným strelným zbraniam, ručným a ľahkým zbraniam a ich munícii s názvom „Zabezpečenie zbraní, ochrana občanov“ (ďalej len „stratégia EÚ pre RĽZ“).
                  
               
                     (2)
                  
                  
                     V stratégii EÚ pre RĽZ sa pripomína, že hoci sa v posledných rokoch dosiahol významný pokrok, a to najmä v juhovýchodnej Európe, účinnosť úsilia o kontrolu strelných zbraní a RĽZ v niektorých častiach západného Balkánu naďalej obmedzuje miera hromadenia ručných a ľahkých zbraní (RĽZ) a munície, neprimerané podmienky skladovania, rozšírená nedovolená držba a medzery vo vykonávaní opatrení, čo má vplyv na bezpečnosť v uvedenom regióne, ako aj v EÚ.
                  
               
                     (3)
                  
                  
                     Na 5. samite so západným Balkánom, ktorý sa konal 10. júla 2018 v Londýne, sa prijal „Plán pre udržateľné riešenie nelegálnej držby a zneužívania ručných a ľahkých zbraní (RĽZ) a ich munície a obchodovania s nimi na západnom Balkáne do roku 2024“ (ďalej len „plán“).
                  
               
                     (4)
                  
                  
                     V stratégii EÚ pre RĽZ sa konštatuje, že EÚ bude i naďalej podporovať Stredisko na kontrolu ručných a ľahkých zbraní v regióne juhovýchodnej a východnej Európy (stredisko SEESAC) pri činnosti v oblasti kontroly RĽZ a zohľadňovať regionálne iniciatívy, napríklad uvedený plán.
                  
               
                     (5)
                  
                  
                     Ciele plánu, na ktorom sa dohodli partneri zo západného Balkánu, sú v súlade s úsilím, ktoré sa vyvíja v rámci Únie a Organizácie Spojených národov v oblasti boja proti nedovolenému obchodovaniu s RĽZ a ich muníciou. Generálny tajomník OSN vo svojom programe pre odzbrojenie z roku 2018 s názvom „Zabezpečenie našej spoločnej budúcnosti“, konkrétne vyzval na riešenie nadmerného hromadenia zbraní a nedovoleného obchodovania s nimi a na podporu prístupov k riešeniu ručných zbraní na úrovni krajín.
                  
               
                     (6)
                  
                  
                     V Agende OSN 2030 pre udržateľný rozvoj (ďalej len „agenda 2030“) sa potvrdzuje, že boj proti nedovolenému obchodovaniu s RĽZ je potrebný na dosiahnutie mnohých cieľov udržateľného rozvoja vrátane tých, ktoré sa týkajú mieru, spravodlivosti a silných inštitúcií, znižovania chudoby, hospodárskeho rastu, zdravia, rodovej rovnosti a bezpečných miest. Preto sa v rámci cieľa číslo 16.4 udržateľného rozvoja agendy 2030 všetky členské štáty OSN zaviazali výrazne obmedziť nedovolené finančné toky a toky zbraní.
                  
               
                     (7)
                  
                  
                     Na tretej konferencii Organizácie Spojených národov zameranej na preskúmanie pokroku dosiahnutého pri vykonávaní akčného programu na predchádzanie, boja a odstránenie nedovoleného obchodu s ručnými a ľahkými zbraňami vo všetkých jeho aspektoch sa 30. júna 2018 prijal výsledný dokument, v ktorom sa členské štáty OSN opätovne zaviazali predchádzať odkláňaniu RĽZ a bojovať proti nemu. Členské štáty OSN opätovne potvrdili, že sú ochotné pokračovať v medzinárodnej spolupráci a posilniť regionálnu spoluprácu prostredníctvom lepšej koordinácie, konzultácií, výmeny informácií a operačnej spolupráce, do ktorej sa zapoja príslušné regionálne a subregionálne organizácie, ako aj orgány presadzovania práva, orgány kontroly hraníc a orgány vydávajúce vývozné a dovozné licencie.
                  
               
                     (8)
                  
                  
                     Cieľom projektu, ktorý je podporený týmto rozhodnutím, je prehĺbiť a doplniť pomoc EÚ v oblasti kontroly RĽZ. Doteraz Únia poskytovala uvedenú pomoc prostredníctvom rozhodnutí Rady na podporu činnosti strediska SEESAC v regióne západného Balkánu, a to rozhodnutí Rady 2004/791/SZBP (1), 2010/179/SZBP (2), 2013/730/SZBP (3) a (SZBP) 2016/2356 (4), a prispeje k dosiahnutiu cieľov regionálneho vykonávacieho plánu boja proti rozširovaniu ručných a ľahkých zbraní a uvedeného plánu podporovaných rozhodnutím Rady (SZBP) 2018/1788 (5),
                  
               PRIJALA TOTO ROZHODNUTIE:
         
            Článok 1
            
               1.   Na účely vykonávania stratégie EÚ proti nedovoleným strelným zbraniam, ručným a ľahkým zbraniam a ich munícii s názvom „Zabezpečenie zbraní, ochrana občanov“ je celkovým cieľom tohto projektu podporeným týmto rozhodnutím a uvedeným v jeho prílohe ďalej prispieť k zlepšeniu bezpečnosti v oblasti juhovýchodnej Európy a v Únii bojom proti hrozbe, ktorú predstavujú nedovolené ručné a ľahké zbrane (RĽZ) a ich munícia, ktoré sa nachádzajú v juhovýchodnej Európe, Bielorusku a na Ukrajine a ktoré z týchto oblastí pochádzajú.
            
            
               2.   Projekt, v ktorom sa zohľadňujú iné regionálne iniciatívy, najmä plán pre západný Balkán, činnosť Organizácie pre bezpečnosť a spolupráce v Európe (OBSE) a príslušné činnosti Európskej komisie v regióne juhovýchodnej Európy súvisiace s kontrolou zbraní a nedovoleným obchodovaním so zbraňami, má tieto osobitné ciele:
               
                           —
                        
                        
                           prispieť k posilneniu regionálnej spolupráce, výmeny znalostí a spoločného využívania informácií o kontrole RĽZ,
                        
                     
                           —
                        
                        
                           ďalej podporovať vytvorenie legislatívneho a regulačného rámca pre RĽZ, strelné zbrane a výbušniny a jeho harmonizáciu s rámcom a normalizáciou Únie v juhovýchodnej Európe,
                        
                     
                           —
                        
                        
                           pokračovať v podpore tvorby fakticky podložených politík v oblasti kontroly RĽZ, ktoré sa zameriavajú na potreby mužov i žien,
                        
                     
                           —
                        
                        
                           budovať kapacity pohraničnej polície a kriminálnej polície západného Balkánu na boj proti nedovolenému obchodovaniu so strelnými zbraňami a ich nedovolenej držbe,
                        
                     
                           —
                        
                        
                           zlepšiť kapacity v oblasti fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku,
                        
                     
                           —
                        
                        
                           ako aj k nadväzovať na súčasnú prácu na zriaďovaní kontaktných miest pre strelné zbrane v juhovýchodnej Európe.
                        
                     
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
            
            
               2.   Technické vykonávanie projektu uvedeného v článku 1 realizuje stredisko SEESAC, v prípade potreby v koordinácii s pracovníkom Európskej multidisciplinárnej platformy proti hrozbám trestnej činnosti (EMPACT) zodpovedným za strelné zbrane.
            
            
               3.   Stredisko SEESAC vykonáva svoje úlohy pod vedením vysokého predstaviteľa. Vysoký predstaviteľ na tento účel uzavrie potrebné dojednania s Rozvojovým programom Organizácie Spojených národov (UNDP), ktorý koná v mene strediska SEESAC.
            
         
         
            Článok 3
            
               1.   Finančná referenčná suma na vykonávanie projektu, ktorý financuje Únia, uvedeného v článku 1 je 11 819 605,20 EUR.
            
            
               2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
            
            
               3.   Na správne spravovanie výdavkov uvedených v odseku 2 dohliada Komisia.
            
            
               4.   Na tento účel Komisia uzavrie s UNDP, ktorý koná v mene strediska SEESAC, dohodu o financovaní. V nej sa stanoví, že stredisko SEESAC má zabezpečiť zviditeľnenie príspevku Únie primerané jeho výške.
            
            
               5.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. Komisia o všetkých ťažkostiach v tomto procese, ako aj o dátume uzavretia uvedenej dohody informuje Radu.
            
            
               6.   Detailný opis projektu je uvedený v prílohe k tomuto rozhodnutiu.
            
         
         
            Článok 4
            
               1.   Vysoký predstaviteľ podáva Rade správu o vykonávaní tohto rozhodnutia na základe pravidelných štvrťročných správ, ktoré pripraví stredisko SEESAC.
            
            
               2.   Komisia podáva správy o finančných aspektoch projektu uvedeného v článku 1.
            
         
         
            Článok 5
            
               1.   Toto rozhodnutie nadobúda účinnosť dňom jeho prijatia.
            
            
               2.   Toto rozhodnutie stráca účinnosť 48 mesiacov odo dňa uzavretia dohody uvedenej v článku 3 ods. 4. Ak sa takáto dohoda neuzavrie do šiestich mesiacov od nadobudnutia účinnosti rozhodnutia, rozhodnutie stratí účinnosť.
            
         
         
            V Bruseli 9. decembra 2019
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2004/791/SZBP z 22. novembra 2004 o predĺžení účinnosti a o zmene a doplnení rozhodnutia 2002/842/SZBP týkajúceho sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 348, 24.11.2004, s. 46).
         
            (2)  Rozhodnutie Rady 2010/179/SZBP z 11. marca 2010 na podporu činností kontroly zbraní vykonávaných strediskom SEESAC na západnom Balkáne v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 80, 26.3.2010, s. 48).
         
            (3)  Rozhodnutie Rady 2013/730/SZBP z 9. decembra 2013 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 332, 11.12.2013, s. 19).
         
            (4)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).
         
            (5)  Rozhodnutie Rady (SZBP) 2018/1788 z 19. novembra 2018 na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne (Ú. v. EÚ L 293, 20.11.2018, s. 11).
      
      
         
            PRÍLOHA
            
               Projekt na podporu zníženia hrozby nedovolených ručných a ľahkých zbraní a ich munície v juhovýchodnej Európe
            
            1.   Úvod a ciele
            
            V posledných rokoch sa v juhovýchodnej Európe dosiahol významný pokrok v oblasti posilňovania kontroly zbraní a boji proti nedovolenému obchodovaniu s nimi, v neposlednom rade aj vďaka trvalej podpore Únie. Tento región však naďalej vyvoláva znepokojenie a bol identifikovaný ako prioritná oblasť v Stratégii EÚ proti nedovoleným strelným zbraniam, ručným a ľahkým zbraniam (RĽZ) a ich munícii s názvom „Zabezpečenie zbraní, ochrana obyvateľov“ (ďalej len „stratégia EÚ pre RĽZ“) z 19. novembra 2018. Nedovolené strelné zbrane majú jasný vplyv na vnútornú a vonkajšiu bezpečnosť, pretože podnecujú organizovanú trestnú činnosť a teroristické činy v regióne juhovýchodná Európa i v EÚ. Vytvorenie silných a efektívnych mechanizmov kontroly transferov, používania, držby a hromadenia zbraní preto predstavuje významný príspevok k regionálnemu, európskemu a globálnemu mieru a bezpečnosti.
            S cieľom riešiť zostávajúce výzvy v kontrole RĽZ, ďalej podporovať orgány pri riešení týchto výziev a posilniť záväzok v boji proti nedovolenému obchodovaniu s RĽZ a strelnými zbraňami a ich zneužívaniu a sa na samite krajín západného Balkánu v Londýne 10. júla 2018 prijal Regionálny plán pre udržateľné riešenie nedovolenej držby a zneužívania RĽZ a ich munície a nedovoleného obchodovania s nimi na západnom Balkáne do roku 2024 (ďalej len „plán“). Tento plán má sedem cieľov, ktoré sa týkajú všetkých funkčných oblastí kontroly zbraní, a ponúka víziu západného Balkánu, ktorý je bezpečnejším regiónom, ktorý bezpečnosť šíri aj za svoje hranice, v ktorom sú zavedené komplexné a udržateľné mechanizmy plne harmonizované s normami EÚ a inými medzinárodnými normami s cieľom identifikovať, predchádzať, stíhať a kontrolovať nedovolenú držbu strelných zbraní, munície a výbušnín, ich zneužívanie a nezákonné obchodovanie s nimi. Únia prijala v roku 2018 rozhodnutie Rady na podporu vykonávania tohto plánu [rozhodnutie Rady (SZBP) 2018/1788 (1)].
            Prípravu plán podporilo Stredisko na kontrolu ručných a ľahkých zbraní v juhovýchodnej a východnej Európe (SEESAC) ako výkonný orgán regionálneho vykonávacieho plánu pre juhovýchodnú Európu na boj proti šíreniu ručných a ľahkých zbraní (ďalej len „regionálny vykonávací plán“). Rozhodnutím (SZBP) 2018/1788 bolo SEESAC poverené koordináciou a monitorovaním vykonávania plánu. Koordinácia medzi inštitúciami, medzinárodnými organizáciami a darcami v rámci plánu sa zabezpečuje najmä prostredníctvom formálnych regionálnych zasadnutí na koordináciu plánu, ktoré sa zameriavajú na zhodnotenie pokroku a výmenu informácií a prostredníctvom poskytovania odbornej a technickej podpory pre miestne zasadnutia na koordináciu plánu. Monitorovanie vykonávanie plánu sa zabezpečuje prostredníctvom vypracúvania polročných monitorovacích a hodnotiacich správ, v ktorých sa dokumentuje pokrok, výzvy a potreby pri vykonávaní plánu na základe spoločne dohodnutých kľúčových ukazovateľov výkonnosti. SEESAC okrem toho vykonáva aj úlohu sekretariátu trustového fondu viacerých partnerov pre plán na kontrolu RĽZ na západnom Balkáne (MPTF), ktorý bol zriadený na účely podpory vykonávania plánu. SEESAC úzko spolupracuje s Európskou službou pre vonkajšiu činnosť (ESVČ), Európskou komisiou (GR HOME, GR NEAR), Europol-om, Európskou multidisciplinárnou platformou proti hrozbám trestnej činnosti (platforma EMPACT), Európskou agentúrou pre pohraničnú a pobrežnú stráž (agentúra Frontex), INTERPOL-om, NATO, Organizáciou pre bezpečnosť a spoluprácu v Európe (OBSE) a inými relevantnými darcami a medzinárodnými organizáciami v rámci podpory odzbrojovania a kontroly zbraní v juhovýchodnej Európe.
            Celkovým cieľom tejto činnosti je ďalej prispieť k zlepšeniu bezpečnosti v regióne a v EÚ bojom proti hrozbe, ktorú predstavujú nedovolené RĽZ a ich munícia, ktoré sa nachádzajú v juhovýchodnej Európe, Bielorusku a na Ukrajine a ktoré z týchto oblastí pochádzajú. Jej vykonávaním sa tak prehĺbi a doplní pomoc Únie v oblasti kontroly RĽZ, ktorá sa poskytuje na základe nedávnych rozhodnutí Rady 2010/179/SZBP (2), 2013/730/SZBP (3) a (SZBP) 2016/2356 (4) (účinnosť ktorých skončí 29. decembra 2019). Taktiež sa ním prispeje k splneniu cieľom regionálneho vykonávacieho plánu a spomínaného plánu, ktoré sú podporované rozhodnutím (SZBP) 2018/1788.
            Táto činnosť prispeje k posilneniu regionálnej spolupráce, výmeny znalostí a spoločného využívania informácií o kontrole RĽZ; ďalšej podpore rozvoja legislatívneho a regulačného rámca pre RĽZ, strelné zbrane a výbušniny a jeho harmonizácii s rámcom a normalizáciou Únie v juhovýchodnej Európe; pokračovaniu podpory pri tvorbe fakticky podložených politík v oblasti kontroly RĽZ, ktorá sa zameriava na potreby mužov i žien; budovaniu kapacít pohraničnej polície a kriminálnej polície západného Balkánu na boj proti nedovolenému obchodovaniu so strelnými zbraňami a ich nedovolenej držbe; zlepšeniu kapacity fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku; ako aj k využitiu súčasnej práce na zriaďovaní kontaktných miest pre strelné zbrane v juhovýchodnej Európe.
            Projekt bude na všeobecnejšej úrovni prispievať k európskemu a globálnemu mieru a bezpečnosti a zároveň posilní regionálnu stabilitu prostredníctvom spolupráce v rámci Rady pre regionálnu spoluprácu (RRS) a v partnerstve s ďalšími relevantnými medzinárodnými partnermi a iniciatívami.
            Táto činnosť bude priamo prispievať k vykonávaniu bezpečnostnej stratégie EÚ, Stratégii EÚ pre RĽZ , cyklu politík EÚ na boj proti organizovanej a závažnej medzinárodnej trestnej činnosti (EMPACT Firearms), Zmluvy o obchodovaní so zbraňami, Akčného programu OSN na predchádzanie nedovolenému obchodovaniu s RĽZ vo všetkých jeho aspektoch, boj proti nemu a jeho odstránenie, medzinárodného nástroja na sledovanie, protokolu OSN proti strelným zbraniam, rezolúcie Bezpečnostnej rady OSN č. 1325 (2000) o ženách a bezpečnosti a agendy OSN v oblasti odzbrojovania, pričom osobitne posilní regionálnu spoluprácu v boji proti hrozbe, ktorú predstavuje šírenie RĽZ a ich munície. Výsledky projektu tiež priamo prispejú k vykonávaniu cieľa udržateľného rozvoja č. 16 agendy 2030, ktorý sa týka mierových a spravodlivých spoločností, a najmä čiastkového cieľa 16.1 (Výrazne obmedziť všetky formy násilia a mieru úmrtnosti na celom svete) a čiastkového cieľa 16.4 (Výrazne znížiť nezákonné pohyby zbraní), a cieľa č. 5, ktorý sa týka rodovej rovnosti. Okrem toho sa projektom podporí vykonávanie akčného plánu Komisie zameraného na nedovolené obchodovanie so strelnými zbraňami a výbušninami v EÚ.
            Konkrétne projekt:
            
                        —
                     
                     
                        prispeje k posilneniu regionálnej spolupráce, výmeny znalostí a spoločného využívania informácií o kontrole RĽZ,
                     
                  
                        —
                     
                     
                        podporí budovanie kapacít pohraničnej polície a kriminálnej polície západného Balkánu na boj proti nedovolenému obchodovaniu so strelnými zbraňami a ich nedovolenej držbe,
                     
                  
                        —
                     
                     
                        podporí ďalšie posilnenie kapacít v oblasti fyzickej bezpečnosti a riadenia zásob.
                     
                  2.   Výber vykonávacej agentúry a koordinácia s inými relevantnými iniciatívami v oblasti financovania
            
            SEESAC je spoločnou iniciatívou Rozvojového programu Organizácie Spojených národov (ďalej len „UNDP“) a RRS a ako taký je ústredným bodom činností v oblasti RĽZ v juhovýchodnej Európe. SEESAC ako výkonný orgán regionálneho vykonávacieho plánu pracuje od roku 2002 so zainteresovanými stranami v juhovýchodnej Európe na vykonávaní holistického prístupu ku kontrole RĽZ prostredníctvom realizácie širokého spektra činností vrátane uľahčovania strategickej a operačnej regionálnej spolupráce; podpory tvorby politík a posilňovania kapacít pre inštitúcie; kampaní na zvyšovanie povedomia a kampaní zameraných na zber RĽZ; riadenia zásob; znižovania nadbytkov a zlepšených spôsobilostí v oblasti označovania a sledovania; a zlepšenej kontroly vývozu zbraní. V dôsledku toho SEESAC získalo jedinečné schopnosti a skúsenosti pri vykonávaní regionálnych intervencií, ktoré zahŕňajú viacero zainteresovaných strán, v kontexte spoločných politických a hospodárskych skutočností partnerov v regióne, pričom zabezpečuje zodpovednosť za činnosť na národnej aj regionálnej úrovni a dlhodobú udržateľnosť svojich činností a etablovalo sa ako hlavná regionálna autorita v oblasti kontroly RĽZ.
            SEESAC udržiava bilaterálne a multilaterálne komunikačné kanály so všetkými relevantnými aktérmi a organizáciami. V tejto súvislosti naďalej slúži ako sekretariát regionálnej riadiacej skupiny pre RĽZ. Okrem toho slúži SEESAC ako sekretariát pre iniciatívu regionálneho prístupu k znižovaniu zásob (RASR) a bolo vymenované aj za sekretariát trustového fondu viacerých partnerov pre MPTF. SEESAC je tiež súčasťou koordinačných zasadnutí o RĽZ a boji proti mínam, neformálneho mechanizmu na koordináciu činností NATO, Únie, OBSE, Úradu OSN pre otázky odzbrojenia (UNODA) a SEESAC v oblasti kontroly RĽZ. SEESAC pravidelne prispieva k činnosti relevantných regionálnych fór, ako sú zasadnutia ministrov spravodlivosti a vnútra krajín EÚ a západného Balkánu, proces štrukturálnej výmeny informácii o RĽZ po vedením NATO a proces spolupráce ministerstiev obrany krajín juhovýchodnej Európy (SEDM). Okrem toho SEESAC naďalej udržiava širokú sieť formálnych a neformálnych partnerstiev s organizáciami, ako sú RACVIAC (Centrum pre bezpečnostnú spoluprácu Regionálneho centra pre overovanie a pomoc pri vykonávaní kontroly zbraní) a Fórum pre bezpečnostnú spoluprácu OBSE. Prostredníctvom mechanizmu OSN pre koordináciu činnosti týkajúcej sa ručných zbraní (CASA), ako aj iných mechanizmov sa uskutočňujú pravidelné koordinačné stretnutia, ako aj výmena informácií s ďalšími agentúrami OSN, akými sú Úrad OSN pre drogy a kriminalitu (UNODC) a UNODA. SEESAC preto slúži ako regionálne centrum a kontaktné miesto pre širokú škálu otázok týkajúcich sa reformy sektora bezpečnosti s osobitným zameraním na kontrolu RĽZ a riadenie zásob zbraní. SEESAC udržiava úzke kontakty a poskytuje podporu vo vzťahu k príslušným unijným aktérom, a to najmä vo vzťahu ku GR NEAR, GR HOME, Europolu a INTERPOLU, agentúre Frontex, ako aj k iniciatívam pod vedením EÚ, ako je napríklad EMPACT zameraná na strelné zbrane a skupina európskych expertov na strelné zbrane (EFE). Toto umožňuje efektívnejší dosah na protistrany v juhovýchodnej Európe.
            SEESAC má sídlo v Belehrade a v súčasnosti pôsobí v celej juhovýchodnej Európe: v Albánsku, Bosne a Hercegovine, Kosove (*), Moldavskej republike, Čiernej Hore, Republike Severné Macedónsko a Srbsku, pričom obmedzenú podporu poskytuje aj v Bielorusku a na Ukrajine. V minulosti stredisko pôsobilo aj v Bulharsku, Chorvátsku a Rumunsku. Regionálna zodpovednosť sa zabezpečuje prostredníctvom RRS, ako aj regionálnej riadiacej skupiny, v rámci ktorých zástupcovia všetkých krajín juhovýchodnej Európy poskytujú strategické usmernenia, predkladajú iniciatívy a žiadosti o podporu.
            SEESAC je priekopníkom prístupu založeného na riešení spoločných problémov prostredníctvom regionálnych iniciatív, ktorý v juhovýchodnej Európe priniesol výborné výsledky, a to nielen z dôvodu výmeny kľúčových informácií a podnecovania zdravej konkurencie v regióne, ale aj preto, že pomáha pri dosahovaní trvalých a ľahko merateľných výsledkov na národnej i regionálnej úrovni prostredníctvom holistického spôsobu vykonávania.
            Svoje predchádzajúce projekty, ktoré financovala Únia, vykonávalo SEESAC s veľmi vysokou mierou úspechu plánovaných činností, pričom prinášalo udržateľné výsledky projektov budovaním a posilňovaním zodpovednosti jednotlivých členských štátov za ich projekty a činnosti a presadzovaním regionálnej koordinácie, skúseností a spoločného využívania najlepších postupov, ako aj regionálneho výskumu. Vďaka odborným znalosti v oblasti RĽZ a hlbokej znalosti regionálnych záležitostí a príslušných zainteresovaných strán je SEESAC najvhodnejším partnerom pre vykonávanie tejto konkrétnej činnosti.
            3.   Opis projektu
            
            Nová fáza projektu bude vychádzať z výsledkov dosiahnutých v rámci rozhodnutí Rady 2004/791/SZBP (5), 2010/179/SZBP, 2013/730/SZBP, (SZBP) 2016/2356 a bude sa dopĺňať s aktuálnym rozhodnutím (SZBP) 2018/1788. Zameria sa na tri hlavné oblasti, pričom si zachová holistický prístup k riešeniu hrozby, ktorú v regióne juhovýchodná Európa predstavujú RĽZ.
            Tieto tri oblasti sa zameriavajú na strategickú a politickú úroveň, ako aj na operačné aspekty, a tak priamo pomáhajú všetkým úrovniam kontroly RĽZ so zameraním na: posilňovanie regionálnej spolupráce, výmeny znalostí a spoločného využívania informácií; budovanie kapacít pohraničnej polície a kriminálnej polície západného Balkánu na boj proti nedovolenému obchodovaniu so strelnými zbraňami a ich nedovolenej držbe; ako aj zlepšenie kapacít fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku.
            Konkrétne, projekt prinesie:
            
                        —
                     
                     
                        posilnenie regionálnej spolupráce, výmeny znalostí a spoločného využívania informácií o kontrole zbraní,
                     
                  
                        —
                     
                     
                        zlepšenie kapacít pohraničnej polície a kriminálnej polície západného Balkánu na boj proti nedovolenému obchodovaniu so strelnými zbraňami a ich nedovolenej držbe,
                     
                  
                        —
                     
                     
                        zlepšenie kapacít fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku.
                     
                  Stratégia projektu sa zakladá na jedinečnom prístupe SEESAC, ktorý spočíva v posilňovaní dôvery a spolupráce v regióne juhovýchodná Európa ako predpokladu na dosiahnutie konkrétnej a merateľnej transformačnej zmeny. Najmä na regionálnej úrovni sa ukázalo, že rôzne procesy spolupráce, ktoré uľahčuje SEESAC, za účasti tvorcov politík a odborníkov na operačnej úrovni, sú základným prvkom zabezpečenia priaznivého a konkurenčného prostredia pre prenos vedomostí, výmenu odborných znalostí a spoločné využívanie informácií. Vďaka tomu došlo nielen k zvýšeniu kapacít v regióne juhovýchodná Európa, ale aj, čo je ešte dôležitejšie, k vybudovaniu dôvery a nadviazaniu priamej spolupráce medzi inštitúciami a jednotlivými odborníkmi, v čoho dôsledku vznikol okrem iného spomínaný plán. Okrem toho sa tento región vďaka uplatňovaniu prístupu založeného na regionálnej spolupráci stal transparentnejším a efektívnejším v rámci úsilia o kontrolu obchodu so zbraňami, čoho výsledkom je, že krajiny juhovýchodnej Európy patria z globálneho hľadiska medzi najtransparentnejšie, pokiaľ ide o podávanie správ o transferoch zbraní. Týmto projektom sa preto bude naďalej posilňovať regionálna spolupráca ako základný prvok dosiahnutia merateľných výsledkov.
            Geografický rozsah projektu zahŕňa juhovýchodnú Európu, pričom priamymi príjemcami projektov sú príslušné orgány v Albánsku, Bosne a Hercegovine, Čiernej Hore, Srbsku, Moldavskej republike, Severomacedónskej republike a v Kosove (*). Okrem toho bude cieľom projektu pokračovať v podpore východoeurópskych krajín, ktoré riešia podobné problémy v oblasti kontroly RĽZ, najmä Ukrajiny a Bieloruska, prostredníctvom ich zapojenia do výmeny znalostí, získaných skúseností a najlepších postupov, ktoré vznikli na západnom Balkáne od roku 2002.
            3.1.   Uľahčenie regionálnej spolupráce a podpora tvorby fakticky podložených politík v oblasti kontroly RĽZ s cieľom ďalej prispievať k zníženiu hrozby nedovoleného šírenia RĽZ
            
            
               Cieľ
            
            Cieľom prvej zložky je ďalej prispievať k posilňovaniu kapacít na navrhovanie a vykonávanie fakticky podložených politík kontroly RĽZ a k normalizácii prístupov prostredníctvom regionálnej spolupráce na strategickej a operačnej úrovni komisií pre RĽZ a siete odborníkov juhovýchodnej Európy pre strelné zbrane (SEEFEN), výmeny informácií a osvedčených postupov, zvýšenia kapacity na zber a analýzu údajov, harmonizácie a štandardizácie legislatívnych a regulačných rámcov pre RĽZ a dôslednej integrácie rodového hľadiska do politík kontroly RĽZ. Prispeje sa tým k dosiahnutiu cieľov plánu č. 1, 2 a 3.
            
               Opis
            
            Na základe úspešného prístupu, ktorý spočíva v uľahčovaní vytvárania sietí na regionálnej úrovni, bude táto zložka naďalej uľahčovať regionálnu spoluprácu medzi komisiami pre RĽZ prostredníctvom pravidelných regionálnych stretnutí, výmeny informácií a práce v oblasti zberu údajov a zvyšovania kapacít na tvorbu fakticky podložených politík. Zvýši sa aj transparentnosť transferov zbraní, a to čiastočnou integráciou regionálneho procesu výmeny informácií o transferoch zbraní do procesu spolupráce komisií pre RĽZ, ako aj podporou zachovania transparentnosti transferov zbraní v juhovýchodnej Európe. Okrem toho sa v rámci tejto zložky plánujú preniesť odborné znalosti získané v juhovýchodnej Európe do iných regiónov na účely podpory intervencií Únie v ďalších oblastiach. Napokon sa bude v rámci tejto zložky poskytovať aj technická podpora prostredníctvom cieleného a politicky relevantného výskumu vykonávaného na požiadanie a poskytovania informácií tvorcom politík.
            Vzhľadom na riziko nedovoleného obchodovania so strelnými zbraňami zameraného smerom do Únie, ako aj používania strelných zbraní v rámci organizovanej trestnej činnosti a teroristických útokov je základným prvkom úsilia v boji proti tejto hrozbe aj rozvoj spoľahlivých systémov a mechanizmov na zhromažďovanie a výmenu informácií. SEESAC je prostredníctvom svojej dlhoročnej práce v regióne juhovýchodná Európa, a najmä prostredníctvom úspešného vykonávania rozhodnutí 2013/730/SZBP a (SZBP) 2016/2356 vrátane vytvorenia a podpory siete SEEFEN, na čele tohto úsilia, pričom pôsobí ako iniciátor procesov spolupráce a zároveň pracuje na posilnení kapacity orgánov presadzovania práva v oblasti označovania, sledovania a vedenia záznamov, a to aj prostredníctvom technickej pomoci a podpory pri vytváraní a zlepšovaní systémov vedenia záznamov. Táto zložka bude ako taká stavať na základoch, ktoré sa vybudovali v predchádzajúcom období, pričom bude ďalej posilňovať sieť SEEFEN a zároveň ju využívať ako platformu pre intenzívnejšiu spoluprácu medzi orgánmi presadzovania práva v juhovýchodnej Európe i v širšej oblasti v rámci boja proti nedovolenému obchodovaniu s RĽZ a ich muníciou. Všetky činnosti siete SEEFEN sa budú úzko koordinovať s úsilím, ktoré vynakladá Europol, EMPACT, EFE, GR pre migráciu a vnútorné veci, INTERPOL, Eurojust a Frontex, ako aj ďalší relevantní aktéri, a budú k tomuto úsiliu prispievať.
            Cieľom bude napokon riešiť evidentnú a naliehavú potrebu prísnejšieho legislatívneho a regulačného rámca pre kontrolu RĽZ a strelných zbraní na západnom Balkáne s cieľom účinne regulovať kontrolu zbraní a uľahčiť reakciu na súvisiace hrozby. Následne to umožní zlučiteľnosť zákonov a postupov v oblasti kontroly zbraní na západnom Balkáne a normalizáciu kontrolných postupov a praktík týkajúcich sa kontroly RĽZ a strelných zbraní. Takáto normalizácia by umožnila odstrániť prekážky, ktoré bránia orgánom presadzovania práva a justičným orgánom priamo spolupracovať, vymieňať si informácie a vykonávať spoločné alebo paralelné vyšetrovania. Okrem toho, keďže v legislatívnych a politických rámcoch regulujúcich kontrolu RĽZ v juhovýchodnej Európe sa často plne neuznáva ani primerane nezohľadňuje rodové hľadisko, v čoho dôsledku je úsilie v oblasti kontroly zbraní stane menej účinné pri zaisťovaní bezpečnosti pre všetkých občanov, či už ženy, mužov, dievčatá alebo chlapcov, projekt prispeje aj k ďalšiemu začleneniu rodového hľadiska do právnych predpisov v oblasti kontroly ručných zbraní. Dosiahne sa to tak, že na základe podpory poskytnutej vykonávaním rozhodnutia (SZBP) 2018/1788 sa vytvoria národných a regionálnych tematické semináre prispôsobených na mieru; aktualizuje sa regionálny súbor právnych predpisov v oblasti zbraní a uskutoční sa rodový skríning právneho rámca príjemcov projektov s cieľom zabezpečiť, aby politiky upravujúce kontrolu zbraní neopomínali prepojenia medzi RĽZ a rodovými otázkami.
            Konkrétne sa v projekte predpokladá uľahčenie regionálnej spolupráce a podpora tvorby fakticky podložených politík v oblasti kontroly RĽZ prostredníctvom:
            
                        —
                     
                     
                        regionálnych zasadnutí komisií pre RĽZ (dvakrát ročne) v juhovýchodnej Európe so zameraním na výmenu informácií a poznatkov a normalizáciu politík v oblasti kontroly zbraní,
                     
                  
                        —
                     
                     
                        regionálnych zasadnutí siete SEEFEN (dvakrát ročne) so zameraním na výmenu operačných informácií a cezhraničnú spoluprácu v boji proti nedovolenému obchodovaniu so strelnými zbraňami,
                     
                  
                        —
                     
                     
                        poskytovania technického poradenstva a odborných znalostí na základe žiadosti komisií pre RĽZ a sieť SEEFEN s cieľom posilniť rozvoj, navrhovanie, prijímanie a vykonávanie politík,
                     
                  
                        —
                     
                     
                        vyžiadanej podpory pri harmonizácii právnych predpisov v oblasti kontroly zbraní, pokiaľ ide o príslušné zmeny v súvislosti s právnymi predpismi EÚ v oblasti kontroly zbraní a normalizácie v regióne juhovýchodná Európa (2022 – 2023),
                     
                  
                        —
                     
                     
                        podpory zberu a analýzy údajov o RĽZ na základe odporúčaní regionálnych prieskumov RĽZ,
                     
                  
                        —
                     
                     
                        udržiavania platformy na monitorovanie ozbrojeného násilia a pravidelného šírenia monitoringu ozbrojeného násilia v juhovýchodnej Európe, čo umožní zachytiť vývoj,
                     
                  
                        —
                     
                     
                        ďalšieho začlenenia rodového hľadiska do tvorby politík v oblasti kontroly RĽZ,
                     
                  
                        —
                     
                     
                        prenosu odborných znalostí do Bieloruska a na Ukrajinu prostredníctvom uľahčenia účasti na vybraných formálnych zasadnutiach a nástrojov na kontrolu RĽZ,
                     
                  
                        —
                     
                     
                        udržiavanie platformy na výmenu informácií online a jej zlepšenia prostredníctvom vývoja znalostných produktov na požiadanie, ktoré sú relevantné z hľadiska danej politiky.
                     
                  Výsledky projektu/ukazovatele vykonávania:
            
                        —
                     
                     
                        zorganizovanie najviac ôsmich regionálnych zasadnutí komisií pre RĽZ,
                     
                  
                        —
                     
                     
                        zorganizovanie najviac ôsmich regionálnych zasadnutí siete SEEFEN (dvakrát ročne) zameraných na vytváranie sietí a výmenu informácií medzi odborníkmi na presadzovanie práva v oblasti strelných zbraní,
                     
                  
                        —
                     
                     
                        posilnenie kapacít komisií pre RĽZ a členov siete SEEFEN prostredníctvom cielených školení a poskytovania technickej a poradenskej podpory,
                     
                  
                        —
                     
                     
                        umožnenie výmeny informácií, prenosu znalostí a normalizácie prístupov,
                     
                  
                        —
                     
                     
                        zorganizovanie najviac desiatich tematických seminárov pre prijímateľov na podporu harmonizácie právnych predpisov s acquis a normalizácie v rámci regiónu juhovýchodná Európa,
                     
                  
                        —
                     
                     
                        poskytovanie odborných znalostí v oblasti legislatívnych a politických noviniek v záujme harmonizácie s regulačným rámcom a normami EÚ,
                     
                  
                        —
                     
                     
                        uverejňovania mesačných monitoringov vývoja ozbrojeného násilia v regióne juhovýchodná Európa,
                     
                  
                        —
                     
                     
                        zabezpečenie zberu, analýzy a šírenia údajov zo strany orgánov na základe odporúčaní prieskumu o RĽZ,
                     
                  
                        —
                     
                     
                        začlenenie rodového hľadiska do tvorby politík v oblasti RĽZ,
                     
                  
                        —
                     
                     
                        ďalší rozvoj systému registra zbraní v Moldavskej republike,
                     
                  
                        —
                     
                     
                        uľahčenie výmeny znalostí a informácií s orgánmi Bieloruska a Ukrajiny.
                     
                  3.2.   Ďalšia podpora na budovanie kapacít orgánov presadzovania práva a hraničných orgánov pri predchádzaní nedovolenému obchodovaniu so zbraňami a výbušninami a boji proti nemu.
            
            
               Cieľ
            
            Cieľom druhej zložky je zabezpečiť požadovanú podporu na boj proti nedovolenému obchodovaniu s RĽZ prostredníctvom zdokonalených postupov, vybavenia a odbornej prípravy vybraných inštitúcií presadzovania práva v súlade s cieľom č. 3 plánu, v ktorom sa vyzýva na značné obmedzenie nedovolených tokov strelných zbraní, munície a výbušnín do roku 2024.
            
               Opis
            
            V rámci tejto zložky sa podporí budovanie kapacít regionálnych orgánov na vykonávanie preventívnych i represívnych činností, ktoré sú potrebné na úspešnú identifikáciu, marenie a potláčanie nedovoleného obchodovania so strelnými zbraňami, muníciou a výbušninami z ich jurisdikcie a v rámci nej. V Európskom programe v oblasti bezpečnosti sa boj proti nedovolenému obchodovaniu so strelnými zbraňami označuje za jedno z prioritných opatrení. Vyzýva sa v ňom na preskúmanie právneho rámca a posilnenie boja proti nedovolenému obchodovaniu so strelnými zbraňami. Zdroje nezákonného obchodovania so strelnými zbraňami a výbušninami sú rôznorodé a kontroly na vonkajšej hranici a policajná a colná spolupráca sú naďalej mimoriadne dôležité, čo sa potvrdzuje aj v Stratégii EÚ proti RĽZ. Na úrovni regiónu juhovýchodná Európa bude Únia a jej členské štáty pomáhať pri posilňovaní kapacít na presadzovanie práva s cieľom identifikovať, narušiť a predchádzať siete nedovoleného obchodovania a predchádzať tomu, aby sa strelné zbrane dostali do rúk teroristom a páchateľom trestnej činnosti prostredníctvom nelegálneho trhu, a to okrem iného blokovaním nedovoleného financovania a dopravy zbraní a posilnením úlohy hraničnej polície, colných a prístavných orgánov. Vzhľadom na cezhraničnú povahu nedovoleného obchodovania so zbraňami je mimoriadne dôležité poskytovať podporu aj susedné krajiny.
            Posilnená cezhraničná kontrola je jednou z hlavných požiadaviek na komplexný prístup k boju proti nedovolenému obchodovaniu so strelnými zbraňami, ich základnými komponentmi, muníciou a výbušninami a proti ich nedovoleným tokom v krajinách západného Balkánu. Účinné hraničné kontroly slúžia nielen na odradenie od trestnej činnosti vo všetkých jej aspektoch, ale aj na budovanie dôvery. Prísna a účinná kontrola hraníc je základom akéhokoľvek dlhodobého programu národnej a regionálnej bezpečnosti. Na základe rozhodnutia (SZBP) 2016/2356 sa uskutočnilo predbežné posúdenie kapacít pohraničných orgánov v rámci jednotlivých jurisdikcií s prvoradým dôrazom na administratívne a technické kapacity hraničnej polície. Posilnenie celkovej kapacity je potrebné na účinné potláčanie nedovoleného cezhraničného obchodovania so zbraňami, muníciou a výbušninami. Uvedené predbežné posúdenie poukázalo s výnimkou Bosny a Hercegoviny najmä na nedostatok cielenej odbornej prípravy zameranej na odhaľovanie strelných zbraní na hraniciach, keďže útvary hraničnej polície majú obmedzené vybavenie na odhaľovanie zbraní na hraničných priechodoch, ako aj na zelenej hranici. Okrem toho, keďže zbrane sa častejšie vyrábajú z nových materiálov a nemožno ich odhaliť pomocou detektorov kovov alebo psov, ktoré sú vycvičené na vystopovanie strelného prachu.
            Pomoc v rámci tejto zložky sa zameria na vypracovanie štandardných operačných postupov (SOP) a obstaranie vybavenia pre pohraničné orgány a kriminálnu políciu na účely potláčania nedovoleného obchodovania so strelnými zbraňami a ich nedovolenej držby. Okrem toho sa uskutočnia tematické školenia na úrovni jurisdikcií a regionálne semináre. Navrhované činnosti doplnia činnosť siete SEEFEN a budú úzko koordinované s inými prebiehajúcimi činnosťami podporovanými Úniou v juhovýchodnej Európe, najmä s cyklom politík EÚ na boj proti organizovanej a závažnej medzinárodnej trestnej činnosti, a najmä s operačnými akčnými plánmi EMPACT Firearms, ako aj s činnosťami Europolu, Frontexu a INTERPOLU.
            Dosiahne sa to prostredníctvom:
            
                        —
                     
                     
                        poskytovania vybavenia a odbornej prípravy na účely riadenia hraníc s dôrazom na boj proti nedovolenému obchodovaniu so zbraňami v rámci podpory orgánov hraničnej polície v Albánsku, Kosove (*), Čiernej Hore, Srbsku a Severomacedónskej republike,
                     
                  
                        —
                     
                     
                        poskytovania vybavenia a odbornej prípravy na účely kriminálnej polície s dôrazom na boj proti nedovolenému obchodovaniu so zbraňami v rámci podpory orgánov kriminálnej polície v Albánsku, Bosne a Hercegovine, Kosove (*), Čiernej Hore, Srbsku a Severomacedónskej republike.
                     
                  Výsledky projektu/ukazovatele vykonávania:
            
                        —
                     
                     
                        vypracovanie najviac 6 SOP pre každý pohraničný orgán,
                     
                  
                        —
                     
                     
                        obstaranie vybavenia na potlačenie nedovoleného obchodovania so zbraňami a poskytnutie odbornej prípravy na používanie tohto vybavenia,
                     
                  
                        —
                     
                     
                        zorganizovanie najviac šiestich tematických školení pre každý pohraničný orgán,
                     
                  
                        —
                     
                     
                        zorganizovanie najviac štyroch regionálnych seminárov pre pohraničné orgány,
                     
                  
                        —
                     
                     
                        vypracovanie najviac 6 SOP pre kriminálnu políciu v každej jurisdikcii,
                     
                  
                        —
                     
                     
                        poskytnutie vybavenia pre kriminálnu políciu a odbornej prípravy na používanie tohto vybavenia,
                     
                  
                        —
                     
                     
                        zorganizovanie najviac šiestich tematických školení pre kriminálnu políciu v každej jurisdikcii,
                     
                  
                        —
                     
                     
                        zorganizovanie najviac štyroch regionálnych seminárov pre kriminálnu políciu.
                     
                  3.3.   Zlepšenie kapacít fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku
            
            
               Cieľ
            
            Znížiť riziko šírenia prostredníctvom zlepšenia bezpečnosti zásob zbraní a munície a zníženia nadbytočných zásob RĽZ.
            
               Opis
            
            Cieľom tretej zložky je podporovať orgány vnútra a policajné orgány, aby naďalej zlepšovali bezpečnostnú infraštruktúru a štandardné operačné postupy pre prioritné skladovacie priestory, ktoré stále predstavujú značné riziko krádeže a nedovoleného šírenia RĽZ a ich munície. Táto zložka vychádza z rozhodnutia (SZBP) 2016/2356 a je v súlade s cieľom č. 7 plánu, ktorý je zameraný na výrazné zníženie rizika šírenia a odklonenia strelných zbraní, munície a výbušnín, a s cieľom č. 6, ktorý je zameraný na systematické znižovanie prebytku a likvidáciu zabavených RĽZ a munície. SEESAC úspešne uplatňuje dvojzložkový prístup, ktorý pozostáva z týchto zložiek: 1) zlepšenie bezpečnosti skladovacích priestorov a 2) budovanie kapacity personálu povereného riadením zásob, čím sa výrazne zlepšili bezpečnostné opatrenia a znížilo riziko nechceného šírenia zásob RĽZ a ich munície. V súlade s komplexným prístupom k fyzickej bezpečnosti a riadeniu zásob RĽZ a ich munície SEESAC tento prístup rozšíril jeho zlúčením so znižovaním prebytkov, čím sa bude naďalej znižovať riziko šírenia.
            V rámci projektu sa bude pokračovať vo zvyšovaní bezpečnosti skladov zbraní a munície v juhovýchodnej Európe poskytovaním ďalšej osobitnej technickej a infraštruktúrnej pomoci v súlade s najlepšími medzinárodnými postupmi a normami. Napriek tomu, že v súlade s rozhodnutím 2013/730/SZBP sa bezpečnosť vo vojenských skladovacích priestoroch výrazne zvýšila, SEESAC označilo zásoby držané políciou a orgánmi vnútra za zdroj obáv z dôvodu nedostatku kapacít na ochranu, nedostatočných spôsobilostí vedenia záznamov a riadenia zásob a komplexnejších systémov, ktorých súčasťou sú cvičné zbrane, ako aj skonfiškované strelné zbrane. Poskytne sa podpora na zvýšenie bezpečnosti skladov RĽZ a miestností na skladovanie dôkazov v rámci polície/orgánov vnútra prostredníctvom modernizácie infraštruktúry. Miestnosti na skladovanie dôkazov, ktoré sa nachádzajú v miestnych policajných staniciach, sú prioritou, keďže existuje nebezpečenstvo zneužitia, ale aj z dôvodov verejnej bezpečnosti, keďže sa v nich v zlých podmienkach spoločne skladujú rôzne nebezpečné materiály. Podpora sa poskytne aj na zníženie nadbytočných alebo skonfiškovaných RĽZ a munície, čím sa ďalej zníži riziko ich nedovoleného šírenia.
            Hlavné plánované činnosti:
            
                        —
                     
                     
                        podpora zvýšenia bezpečnosti skladov RĽZ a miestností na skladovanie dôkazov v rámci polície/orgánov vnútra prostredníctvom modernizácie infraštruktúry,
                     
                  
                        —
                     
                     
                        podpora likvidácie nadbytočných a/alebo skonfiškovaných RĽZ,
                     
                  
                        —
                     
                     
                        poskytovanie regionálnych tematických seminárov v oblasti riadenia zásob zbraní a munície,
                     
                  
                        —
                     
                     
                        posilnenie kapacít príslušných štátnych inštitúcií na zriadenie systémov inšpekcií.
                     
                  Výsledky projektu/ukazovatele vykonávania:
            
                        —
                     
                     
                        zvýšenie bezpečnosti jedného skladovacieho priestoru v súlade s medzinárodnými normami a najlepšími postupmi,
                     
                  
                        —
                     
                     
                        zvýšenie bezpečnosti najviac 18 miestností na skladovanie dôkazov,
                     
                  
                        —
                     
                     
                        zlikvidovanie celkovo najviac 12 000 kusov konvenčných zbraní,
                     
                  
                        —
                     
                     
                        zlikvidovanie celkovo najviac 22 000 kusov munície,
                     
                  
                        —
                     
                     
                        poskytnutie najviac troch tematických seminárov.
                     
                  4.   Príjemcovia
            
            Priamymi príjemcami projektu budú inštitúcie zodpovedné za kontrolu RĽZ v juhovýchodnej Európe. Orgány vnútra, policajné útvary, pohraničné stráže, vyšetrovatelia trestných činov, prokurátori a colné orgány Albánskej republiky, Bosny a Hercegoviny, Kosova (*), Moldavskej republiky, Čiernej Hory, Srbskej republiky a Severomacedónskej republiky budú mať prospech z výmeny informácií a poznatkov, čo povedie k normalizácii prostredníctvom regionálnej spolupráce, rozvoju kapacít, zdokonaleniu postupov a poskytovaniu cieleného špecializovaného vybavenia potrebného na dosiahnutie odborného, operačného a technického pokroku v oblasti kontroly RĽZ. Komisie pre RĽZ a ďalšie inštitúcie zodpovedné za kontrolu RĽZ v juhovýchodnej Európe budú mať prospech aj zo školení a výmeny informácií, ako aj z regionálnej spolupráce. Okrem toho budú mať hlavné inštitúcie poverené kontrolou RĽZ v Bielorusku a na Ukrajine prospech z lepšieho chápania hrozby nedovoleného obchodovania so strelnými zbraňami a z cieleného prenosu poznatkov.
            Navrhované činnosti sú v plnej miere v súlade s národnými prioritami kontroly RĽZ a s plánom a podporili ich príslušné vnútroštátne orgány kontroly RĽZ, ktoré tak vyjadrili svoj súhlas a záväzok vo vzťahu k dosiahnutiu výsledkov projektu.
            Pre širokú verejnosť krajín juhovýchodnej a východnej Európy a Únie, ktorá je ohrozená rozsiahlym šírením RĽZ, bude prínosom tohto projektu zníženie rizika.
            5.   Zviditeľnenie Únie
            
            SEESAC prijme všetky príslušné opatrenia na propagáciu skutočnosti, že túto činnosť financuje Únia. Takéto opatrenia sa vykonajú s súlade s oznámením Komisie a manuálom pre komunikáciu a zviditeľnenie vonkajších činností Európskej únie. SEESAC teda zabezpečí viditeľnosť príspevku Únie prostredníctvom vhodného označovania a publicity, pričom za vyzdvihne úloha Únie, zabezpečí sa transparentnosť jej činností a zvýši sa povedomie o dôvodoch prijatia projektu, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka EÚ v súlade s usmerneniami Únie pre vhodné používanie a presnú reprodukciu vlajky.
            Vzhľadom na to, že plánované činnosti sa veľmi líšia z hľadiska rozsahu i povahy, využije sa celá škála propagačných nástrojov vrátane tradičných médií, webových stránok, sociálnych médií a informačných a propagačných materiálov vrátane infografík, letákov, bulletinov, tlačových správ a prípadne iných materiálov. Publikácie, verejné podujatia, kampane, vybavenie a stavebné práce obstarané v rámci projektu budú zodpovedajúcim spôsobom označené. S cieľom ešte viac zvýšiť vplyv prostredníctvom zvýšenia povedomia jednotlivých vlád a verejnosti v jednotlivých krajinách, medzinárodného spoločenstva a miestnych a medzinárodných médií sa každá cieľová skupina projektu osloví vhodným jazykom. Osobitný dôraz sa bude klásť na nové médiá a prítomnosť na internete.
            6.   Trvanie
            
            Na základe skúseností s vykonávaním rozhodnutí 2013/730/SZBP, (SZBP) 2016/2356 a (SZBP) 2018/1788 a s prihliadnutím na regionálny rozsah projektu, počet príjemcov a počet a komplexnosť plánovaných činností je časový rámec na vykonávanie 48 mesiacov.
            7.   Všeobecná štruktúra
            
            Technickým vykonávaním tejto činnosti bol poverený UNDP, ktorý koná v mene strediska SEESAC, regionálnej iniciatívy realizovanej na základe mandátu UNDP a RRS, ktorá je nástupcom Paktu stability pre juhovýchodnú Európu. SEESAC je výkonným orgánom regionálneho vykonávacieho plánu a ako také je ústredným bodom všetkých záležitostí v oblasti RĽZ v regióne juhovýchodnej Európy vrátane uľahčovania koordinácie vykonávania plánu.
            UNDP, ktorý koná v mene strediska SEESAC, nesie celkovú zodpovednosť za vykonávanie činností projektu a za realizáciu projektu. Projektu trvá štyri roky (48 mesiacov).
            8.   Partneri
            
            Činnosť bude priamo vykonávať SEESAC v úzkej spolupráci s komisiami pre RĽZ, ako aj orgánmi vnútra a polície Albánska, Bosny a Hercegoviny, Kosova (*), Moldavskej republiky, Čiernej Hory, Srbska a Severomacedónskej republiky a príslušnými inštitúciami Bieloruska a Ukrajiny. V súlade so zavedeným holistickým prístupom viacerých zainteresovaných strán ku kontrole RĽZ sa úzko zapoja aj ďalšie inštitúcie.
            
               (1)  Rozhodnutie Rady (SZBP) 2018/1788 z 19. novembra 2018 na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne (Ú. v. EÚ L 293, 20.11.2018, s. 11).
            
               (2)  Rozhodnutie Rady 2010/179/SZBP z 11. marca 2010 na podporu činností kontroly zbraní vykonávaných strediskom SEESAC na západnom Balkáne v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 80, 26.3.2010, s. 48).
            
               (3)  Rozhodnutie Rady 2013/730/SZBP z 9. decembra 2013 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 332, 11.12.2013, s. 19).
            
               (4)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
            
               (5)  Rozhodnutie Rady 2004/791/SZBP z 22. novembra 2004 o predĺžení účinnosti a o zmene a doplnení rozhodnutia 2002/842/SZBP týkajúceho sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 348, 24.11.2004, s. 46).
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.